A DEBRECENI EGYETEM BÖLCSÉSZETTUDOMÁNYI KARÁNAK PSZICHOLÓGIAI INTÉZETE

**Kivonat a pszichológia szak műhelymunka és szakdolgozat követelményeket tartalmazó mellékletéből**

**Az irodalmi hivatkozás módjai**

*Egy szerző egy munkájára történő hivatkozás*

A szerző vezetékneve, ezt követi a közlemény megjelenésének évszáma, pl.: (Szabó, 1990).

*Több szerző esetén*

Kétszerzős munkánál mindig, mindkét szerző nevét fel kell tüntetni, illetve és kötőszó kerül közéjük, pl. (Czigler és Kondé, 2002). Kettőnél több szerző esetén, amikor a hivatkozás a szövegben először szerepel, az összes szerzőt ki kell írni, illetve az utolsó szerző neve elé és kötőszót írunk, pl. (Bóta, Dávid és Páskuné Kiss, 2002). Majd amikor másodszor szerepel a szövegben, az első szerző neve után „és mts.” szerepel, pl. (Bóta és mts., 2002). Hat szerző, és hatnál több szerző esetén nem kell kiírni az összes szerzőt, hanem az utóbbi formulát használjuk. A magyar „és” kötőszót használjuk akkor is, ha a hivatkozott szerzők külföldiek, pl. (Reis és Renzulli, 2002).

*Több azonos tényt megállapító közlemény esetén*

A zárójelben a hivatkozott munkákat pontosvesszővel választjuk el, az első szerző neve alapján abc rendben kell őket feltüntetni, pl. (Dávid, 2009; Tóth és Király, 2006). Ugyanazon szerző(k)nek a munkáit időrendben tüntetjük fel. A szerző munkáit, azonos évből, az évszám után „a”, „b”, „c” stb. megjelöléssel különítjük el, pl. (Münnich, 2007a; 2007b).

*Közvetett hivatkozás esetén*

Először annak a munkának a szerzőjét és a megjelenés évszámát tüntetjük fel, akinek a megállapítását feltüntettük, majd az „idézi” szó után annak a munkának a szerzőjét és a megjelenési évszámát, akinél ezt (az eredeti szerzőre hivatkozással) olvastuk, pl (Sallay és Münnich, 1999, idézi Páskuné Kiss, 2002, 333. old.). Pontos visszakereshetőség kedvéért bármilyen kiegészítés szerepelhet a zárójelben (oldalszám, ábra, egyenlet). Közvetett hivatkozás esetén mindkét munka adatait fel kell tüntetni az irodalomjegyzékben.

*Szó szerinti idézetek esetében*

A szó szerinti idézetet 40 szó alatt a szöveg folytonos részévé tesszük, 40 szó fölött különálló egységként tüntetjük fel. A szöveget mindkét esetben idézőjelbe kell tenni, és ugyanúgy, mint mondatról mondatra átfogalmazott szöveg esetében, a hivatkozáskor az oldalszámot is meg kell adni, pl. (Kovács, 2011, 78. old.). Ha nincs oldalszám, akkor valamilyen módon visszakereshetővé kell tenni (alfejezet cím, bekezdésszám), pl. ((Fons szerkesztősége, 2011, A bibliográfiai hivatkozások elkészítése szekció, 1. bekezdés).

**Plágiumnak számít:**

* szó szerinti idézet közlése idézőjel és hivatkozás megjelölése nélkül;
* tartalmi idézet hivatkozás megjelölése nélkül;
* más szerző publikált gondolatainak saját gondolatként való feltüntetése.

**Irodalomjegyzék**

**Az „Irodalomjegyzék” összeállítása legyen pontos és gondos, akkor, és csak akkor jelenjen meg egy szakirodalom az irodalomjegyzékben, ha a szövegben hivatkozás történt rá!** A hivatkozott szakirodalmakat az első szerzők nevének abc sorrendjében kell feltüntetni, sorszámozás nélkül. A szerzők tudományos címét (Prof., Dr., Habil.) nem kell feltüntetni. Ha más nem teszi egyértelművé a sorrendet: a rövidebb név megelőzi a hosszabbat, az egyszerzős cikk a többszerzőst, a korábbi publikáció a későbbit. A felhasznált irodalom összeállításakor a címek leírásánál alapvető követelmény, hogy a bibliográfiai tételek pontosan és ellenőrizhetően tartalmazzák az adatokat, amelyek alapján a visszakereshetőség biztosítható. Az irodalomjegyzékben az egységek 0,7 cm-es függő behúzással készüljenek.

**A felhasznált irodalom feltüntetésének módja az irodalomjegyzékben**

*Folyóiratokban megjelent közlemények esetén:*

Vezetéknév, keresztnév első betűje, zárójelben a megjelenés éve, kettőspont, a cikk címe, pont, folyóirat neve, vessző, évfolyamszám, vessző, zárójelben a kötetszám, vessző, oldalszám (tól–ig), pont. A folyóirat címe és az évfolyam dőlt betűvel szerepeljen, a kezdő és záró oldalszám között (tól–ig) minden esetben gondolatjel (nagykötőjel) szükséges. Pl.:

Százdi Antal (2006): Teljesíteni a feladatot. Beszélgetés Solymosi Frigyes akadémikussal. *Tehetség, 14,* (3), 12–15.

Amennyiben az adott folyóirat az egy évfolyamon belüli kötetszámaiban folyamatos lapszámozást alkalmaz (tehát nem kezdi elölről a számozást az egyes kötetszámokban), csak az évfolyamot kell feltüntetni, a kötetszámot nem. Ma már a legtöbb folyóiratban ezt a formát alkalmazzák. Pl.

Mellenbergh, G. J., van der Linden, W. J. (1981): The linear utility model for optimal selection. *Psychometrika, 46,* 283–293.

Ha egy szerzőnek vagy szerzőknek azonos évben megjelent több cikkére hivatkozunk, a megjelenés évszáma után a megfelelő abc betűket írjuk. Amennyiben külföldi szerzőről vagy idegen nyelven író magyar szerzőről van szó, a családi név után vessző következik, utána a keresztnév kezdőbetűje, utána pont. Pl.:

Hidegkuti, I., De Boeck, P. (2007): Between-group differences and taxometrics. *Psychological Reports, 100,* 211–230.

*Könyvek esetén*

A magyar szerző(k) nevét nem rövidítjük!

A szerző(k) neve, zárójelben a megjelenés éve, kettőspont, a könyv címe (dőlt betűvel), pont, a kiadó neve, vessző, a megjelenés helye, pont. Pl.:

Balogh László (2004): *Iskolai tehetséggondozás*. Kossuth Egyetemi Kiadó, Debrecen.

Ha az adott könyv egyes fejezeteit különböző szerzők írták, akkor:a fejezet szerzőjének neve, pont, megjelenési éve zárójelben, kettőspont, a fejezet címe, „In”, kettőspont, a szerkesztő(k) neve, „(szerk.)”, kettőspont, a kötet címe (dőlt betűvel), pont, a kiadó neve, vessző, a kiadás helye, pont, és a közlemény oldalszáma (tól–ig), pont. Pl.:

Tóth László (1999): Rávezető és közlő módszerek a tehetségesek oktatásában. In: Balogh László (szerk.): *Tehetség és iskola.* Kossuth Egyetemi Kiadó, Debrecen. 130–143.

Szerkesztett könyvek esetén: a szerkesztő neve, zárójelben: szerk., zárójelben a megjelenés éve, kettőspont, a könyv címe (dőlt betűvel), pont, kiadó neve, a megjelenés helye, pont. Pl.:

Balogh László (szerk.) (1999, 2000): *Tehetség és iskola.* Kossuth Egyetemi Kiadó, Debrecen.

Angol nyelvű könyvek esetében a kiadás helye jön először, utána kettőspont, és a kiadó neve, pont. Pl.

Wallace, D. B., Gruber, H. E. (1989): *Creative people at work.* New York: Oxford University Press.

*Egyéb időszaki kiadványban megjelent tanulmány esetén*

A szerző (előadást tartó) neve, évszám zárójelben, az előadás címe, a kongresszus címe, témája (ha van ilyen és a kiadvány tartalmazza), a kongresszus, konferencia neve és sorszáma (dőlt betűvel), helye, időpontja (év, hó, nap), a kongresszusról kiadott kiadványcíme, kötetszám, a kiadványt szerkesztő neve (ha szerepel a kiadványban), a kongresszust rendező (szerv/ek) neve, a kiadvány megjelenésének helye, éve, kiadója, a szerző előadásainak oldalszáma (-tól –ig). Pl.:

Münnich Á. (2004). Neurális és axiomatikus modellek a pszichológiában (Grastyán Endre előadás). A Magyar Pszichológiai Társaság XVI. Országos Nagygyűlése, Debrecen, 2004. május 27–29. Előadáskivonatok. Debreceni Egyetem Pszichológiai Intézete, Debrecen. 98–99.

*Online elért közlemény esetén*

Ugyanúgy hivatkozunk, mint egyébként, de feltüntetjük külön sorban az elérés helyét is. Vagy ha a munkának van doi száma, akkor azt. Pl.

Balázs K., Hidegkuti I., De Boeck, P. (2006). Detecting heterogeneity in logistic regression models. *Applied Psychological Measurement, 30*, 322–344.

Absztrakt, letöltve: http://apm.sagepub.com/content/30/4/322.abstract.

Tsorbatzoglou A., Kertész K., Módis L., Németh G., Máth J., Berta A. (2007). Corneal endothelial function after phacoemulsification using the fluid-based system compared to conventional ultrasound technique. *Eye, 21,* 727–732.,

doi:10.1038/sj.eye.6702314.